‘Transnet ondermyn ondersoek oor Gupta-maatskappye’Argieffoto Uit geskrewe vrae van die VF Plus aan die minister van finansies blyk dit dat Transnet en die departement van openbare ondernemings die nasionale tesourie se ondersoek na Transnet-kontrakte met Gupta-gekoppelde maatskappye ondermyn. Anton Alberts, voorsitter van die VF Plus, het gesê die vorige minister van finansies, Pravin Gordhan, het verlede jaar al bevestig dat die tesourie met volskaalse ondersoeke begin het na alle tenders van meer as R10 miljoen wat deur openbare nutsmaatskappye toegeken is. Dit was nadat die openbare beskermer uitgewys het dat dié tenders moontlik die teiken van grootskaalse korrupsie is. Gordhan het in November verlede jaar reeds in die media gekla dat sy ouditeure en ondersoekers “geen samewerking” van die SAUK, Transnet, die SAL of die departement van openbare ondernemings kry rakende inligting wat van hulle aangevra is nie. In sy onlangse parlementêre vraag aan die minister het Alberts die fokus op Transnet geplaas en onder meer gevra of die tesourie-ondersoek oor Transnet-kontrakte ook die maatskappye McKinsey & Co, Regiments Capital and Trillian Capital Partners insluit. Die maatskappye word met die Guptas verbind. Luidens die minister se antwoord word daar steeds gewag op dokumentasie van Transnet en die departement van openbare ondernemings. Alberts sê dié vertragings lyk verdag en die VF Plus gaan die tesourie vra om strenger op te tree voordat getuienis vernietig word. Hy sê die kanse is egter goed dat talle getuienis reeds vernietig is indien daar enige onwettige bedrywighede was. “Dit is kommerwekkend, en alhoewel daar nog geen bevinding is nie, dui die vertragings dat als nie wel is nie,” het Alberts bygevoeg.